Εμμανουήλ Μπόσκος-Ιωαννίδης

Ο Εμμανουήλ Μπόσκος-Ιωαννίδης (1859 – 1 Φεβρουαρίου 1910) ήταν Έλληνας ιατρός, καθηγητής και Μακεδονομάχος, από τα Γιαννιτσά.

 Βιογραφία 
Ο Εμμανουήλ Μπόσκος ή Ιωαννίδης γεννήθηκε το 1859 και η καταγωγή του ήταν από τα Γιαννιτσά της Πέλλας. Μετά την λήξη των εγκυκλίων σπουδών του, σπούδασε ιατρική στο Πανεπιστήμιο των Αθηνών, του οποίου αναγορεύθηκε και διδάκτωρ το 1883. Η διδακτορική του διατριβή εκπονήθηκε υπό τον τίτλο Περί Λεμφαδενίτιδος: του Εμμανουήλ Ιωαννίδου. Εθνικόν Πανεπιστήμιον, Ιατρική Σχολή. Εν Αθήναις 1883. Κατόπιν μετεκπαιδεύτηκε στα πανεπιστήμια της Βιέννης, της Ρώμης και της Κωνσταντινούπολης, αποκτώντας σπάνια ευρωπαϊκή παιδεία, χωρίς όμως να απωλέσει την ελληνορθόδοξη παράδοση.

Όταν επέστρεψε στον τόπο καταγωγής του, έγινε περιζήτητος γιατρός, τόσο στην πόλη των Γιαννιτσών όσο και στην γύρω περιοχή, απολαμβάνοντας παράλληλη εκτίμηση χριστιανών και μουσουλμάνων. Στα έτη 1899-1900 διετέλεσε Εφοροεπίτροπος και σημαντικότατος εν γένει παράγοντας της πόλης.

Όταν ξέσπασε ο Μακεδονικός Αγώνας, στράφηκε με μεγάλο σθένος κατά της βουλγαρικής προπαγάνδας, χρηματοδοτώντας τα ελληνικά αντάρτικα σώματα που δρούσαν στην λίμνη των Γιαννιτσών, και προσφέροντας πολύτιμες υπηρεσίες ως ιατρός. Ήταν γαμπρός του επίσης Μακεδονομάχου Χρήστου Χατζηδημητρίου (καθώς είχε νυμφευθεί την αδελφή του). Εξαιτίας της δράσης του, δολοφονήθηκε από τους κομιτατζήδες την 1 Φεβρουαρίου του 1910, μέσα στο σπίτι του και μπροστά στα μάτια της γυναίκας του. Είχαν προηγηθεί ήδη τρεις αποτυχημένες προσπάθειες αλλά τα κατάφεραν με την προδοσία κάποιου εξαγορασμένου υπηρέτη του.

 Παραπομπές 

Κατηγορία:Έλληνες ιατροί
Κατηγορία:Ιστορία της Πέλλας
Κατηγορία:Μακεδονομάχοι
Κατηγορία:Μακεδόνες